

# AB „PANEVĖŽIO ENERGIJA“

LR Seimo Peticijų Komisijai 2025-06- Nr. S25-010-

Gedimino pr. 53, 01109 Vilnius Į 2025-05-27 Nr. S-2025-2701

priim@rs.lt

rimante.kniukstiene@lrs.lt

**DĖL NUOMONĖS PAREIŠKIMO**

AB „Panevėžio energija“ nuomone šilumos tiekėjų ir vartotojų santykiai turi būti grindžiami galiojančiais teisės aktais, ir Valstybinės energetikos reguliavimo tarybos (VERT) Virginijui Jurgaičiui 2025-02-12 pateiktas atsakymas yra pagrįstas ir argumentuotas.

Virginijaus Jurgaičio prašymu AB „Panevėžio energija“ 2022-06-20 išdavė technines sąlygas vonios šildytuvo bute atjungimui nuo bendros namo karšto vandens sistemos, sąlygos nebuvo neįvykdytos. Karšto vandens pristatymas teismo sprendimu dėl įsiskolinimo už šilumą ir karštą vandenį bute Aukštaičių g. 80-6 Panevėžyje yra sustabdytas. Butas Nr. 6 yra antrame aukšte, karšto vandens ir jo cirkuliacijos vamzdžiai per butą patenka ir į kitus namo butus, todėl bute Nr.6 karšto vandens cirkuliacija vyksta, kaip vyktų ir išmontavus vonios šildytuvą.

Minėtame 2025-02-12 VERT atsakyme nurodyti Lietuvos Aukščiausiojo Teismo argumentai dėl vonios šildytuvo atjungimo daugiabučiame name: *„daugeliu atvejų pagal senos statybos inžinerinių sistemų tipinę konstrukciją nėra techninių galimybių visiškai eliminuoti į atsijungusių nuo centralizuoto šildymo ir karšto vandens sistemų daugiabučio namo buto ar kitų patalpų savininkų patalpas bei bendrojo naudojimo patalpas patenkantį pastato karšto vandens temperatūros palaikymo sistemos energijos kiekį. Todėl nėra teisinio pagrindo ir visiškai atleisti daugiabučio namo buto ar kitų patalpų savininkų nuo pareigos mokėti už karšto vandens temperatūros palaikymą, kaip daugiabučio namo inžinerinės sistemos konstrukcijos padarinį.“*

 Laikinas karšto vandens pristatymo sustabdymas nesumažina šilumos sąnaudų buto karšto vandens cirkuliacinėje sistemoje ir pagal VERT šilumos paskirstymo metodą Nr.4 pastato karšto vandens temperatūros palaikymo (cirkuliacijos) sistemoje sunaudotos šilumos kiekio dalis priskaičiuojama butui. Kaip minėta VERT atsakyme Virginijui Jurgaičiui, daugiabutyje nėra galimybių pavieniam butui visiškai atsisakyti cirkuliacinės sistemos. Dažniausiai atjungiamas (demontuojamas) tik pats vonios šildytuvas (gyvatukas) ir *norminės* šilumos sąnaudos butui tenkančios šios sistemos dalyje sumažinamos nuo 160 kWh/mėn. iki 80 kWh/mėn. - pagal VERT 2003 m. gruodžio 22 d. nutarimo Nr. 03-116 „*Dėl atskirų energijos ir kuro rūšių sąnaudų normatyvų būstui šildyti ir šaltam vandeniui pašildyti“* pakeitimo ir naujos redakcijos 2024 m. rugpjūčio 9 d. Nr. O3E-1066 priedą 2 (kai būste įrengtas vienas karšto vandens sistemos tiekimo ir cirkuliacijos stovas, bet nėra vonios šildytuvo). Nešildymo sezono mėnesiais karšto vandens temperatūros palaikymui (cirkuliacijai) sunaudotas šilumos kiekis kinta ir yra paskirstomas butams proporcingai minėtų *norminių* šilumos sąnaudų dydžiams. Šildymo sezono metu cirkuliacijai sunaudotos šilumos kiekis yra skaičiuotinas, pastovus ir lygus pastato praėjusių trijų nešildymo sezono mėnesių (liepos, rugpjūčio ir rugsėjo) vidurkiui.

Taigi, tie patys šilumos kiekio normatyvai ar jų proporcijos priskiriant butui šilumos kiekius būtų taikomi ir vartotojui atjungus vonios šildytuvą bei naudojant vonios patalpos šildymui kitą energijos rūšį.

Generalinis direktorius Tomas Jukna

Vidmantas Žalkauskas, 0-45-501031, v.zalkauskas@pe.lt